### Beslutninger

Fremsendes til Fremsendes til Magistratsafdelingen for Teknik og Miljø og Magistratsafdelingen for Kultur og Borgerservice med henblik på udarbejdelse af en indstilling, jf. byrådets vedtagelse i mødet den 13. august 2025 om magistratsbehandling af forslaget.

Sagen bedes tilbagesendt byrådet via Magistraten.

###

BESLUTNINGSFORSLAG FRA DD

[adresse] er en kommune med mange aktiviteter. Hvert år deltager titusindvis af borgere og besøgende i koncerter, festivaler, teaterforestillinger, idrætsbegivenheder, kommunale arrangementer og meget andet. Det skaber et stort transportbehov, når folk skal frem og tilbage.

I dag er det ofte bilen, der bliver valgt, når man skal til en begivenhed i [adresse]. Tal fra Teknik og Miljø viser eksempelvis, at i 2023 var 23 procent af bilkørslen til og fra midtbyen relateret til fritidsformål som forlystelser, restaurantbesøg og kulturaktiviteter. Potentialet for at ændre transportadfærden er derfor betydeligt.

Det bør være sådan, at det er helt naturligt at tage bussen eller letbanen, når man skal til festuge, fodboldkamp, koncert eller foredrag. At kollektiv transport er en integreret del af oplevelsen – og ikke en forhindring. Her spiller prisen uden tvivl en rolle.

Med inspiration fra andre byer foreslår Danmarksdemokraterne derfor et ambitiøst, men realistisk skridt mod en grønnere og mere tilgængelig kultur- og fritidsby.

Forslag til beslutning

[adresse] beder Teknik og Miljø i samarbejde med Kultur og Borgerservice om at:

1. Udarbejde en samlet, storskala model i samarbejde med Midttrafik, som beskriver, hvordan offentlig transport kan indgå som en integreret del af billetter til events, koncerter, idræt og kulturarrangementer i [adresse].

Modellen bør som minimum belyse følgende fire spor:

- Kommunale arrangementer: Ved kommunens egne events med mange deltagere kunne man som udgangspunkt gøre det til et krav, at billetten inkluderer offentlig transport.

- Brug af kommunale arealer: Ved store arrangementer på kommunale arealer (fx Eskelunden, Tangkrogen, [adresse]) kan det gøres til et krav i lejeaftalen, at arrangøren tilbyder en ordning med offentlig transport som en del af billetten.

- Kulturinstitutioner med tilskud: Kommunen skal indlede dialog med tilskudsmodtagende institutioner (fx [adresse], Moesgaard Museum, Voxhall) om muligheder for at inkludere offentlig transport i billetordninger – med henblik på at etablere faste samarbejdsmodeller og finansiering.

- Private aktører: Kommunen skal aktivt opfordre og indgå partnerskaber med private arrangører (fx [adresse]) om at tilslutte sig ordningen.

Som opstart bør der etableres pilotprojekter for at få testet løsningen af. Flere aktører i kulturlivet i [adresse] er meget interesserede i at deltage i sådan et projekt.

Forslaget ligger i direkte forlængelse af indsats #7 i [adresse], hvor det netop er besluttet, at kommunen skal gå foran med arrangementskørsel til idræts- og kulturbegivenheder – med start i [adresse], men med potentiale for udbredelse. Forslaget her skalerer den tankegang op og bredere ud.

Fordelene ved ordningen er mange. Flere rejsende i den kollektive transport understøtter den samlede sektor og øger passagergrundlaget. Events og kulturinstitutioner kan bruge ordningen som en del af deres grønne omstilling. Færre biler på vejene skaber mere fremkommelighed og mindre CO2-udledning og luftforurening. Flere prøver den offentlige transport og ændrer måske vaner som følge heraf.

I det videre arbejde bør det afklares hvor længe en billet skal gælde, samt omfang af billettens gyldighed rent geografisk.

Finansiering og implementering

Finansiering skal indgå som en del af den videre modeludvikling. Det bør undersøges, hvordan udgiften til offentlig transport kan indregnes i billettens pris, som det kendes fra [adresse], hvor transportomkostningen dækkes fx via et gebyr på 7 kr. eller via delvis kommunal finansiering.

Ved kommunale arrangementer kan ordningen indarbejdes som en del af arrangementets samlede økonomi, og for større events kan partnerskaber med arrangører og sponsorer bidrage til dækning.

Carsten Lauridsen

Byrådsmedlem, Danmarksdemokraterne

[adresse] d. 14. juni 2025.

### Sagsforløb

Udvalg: [adresse]

Dato: 25-06-2025

Janne Clausen: 29

Sagens behandling blev udsat i byrådets møde den 25. juni 2025.